**ANEXĂ LA**

**OMT nr.  \_\_\_\_\_\_\_\_\_**

Reglementarea aeronautică civilă română

**„Limitări privind timpul de muncă şi cerințe de odihnă pentru personalul aeronautic civil navigant” RACR-LTMO**

ediția 3/2019

**Preambul**

(1) Activitatea aeronautică civilă pe teritoriul şi în spaţiul aerian naţional este reglementată prin Codul aerian civil, prin acte normative interne din domeniu, precum şi prin prevederile Convenţiei privind aviaţia civilă internaţională, semnată la Chicago la 7 decembrie 1944, ale altor convenţii şi acorduri internaţionale la care România este parte.

(2) În conformitate cu prevederile Codului aerian civil şi în scopul reglementării domeniului aviaţiei civile, Ministerul Transporturilor, în calitatea sa de autoritate de stat în domeniul aviaţiei civile, emite reglementări aeronautice civile române, care au caracter obligatoriu pentru toți participanții la activităţile aeronautice civile şi conexe, precum şi pentru persoanele care desfăşoară activităţi în zonele supuse servituţilor de aeronautică civilă.

(3) Autoritatea Aeronautică Civilă Română (AACR) este autoritate delegată de Ministerul Transporturilor pentru asigurarea aplicării reglementărilor aeronautice civile naţionale precum şi pentru supravegherea respectării lor de către persoanele juridice şi fizice, române sau străine, care furnizează servicii sau produse pentru aviaţia civilă din România, realizând astfel funcţia de supraveghere a siguranţei în domeniul aviaţiei civile.

(4) Reglementările aeronautice civile române sunt elaborate, emise sau adoptate în conformitate cu prevederile şi recomandările Convenţiei privind Aviaţia Civilă Internaţională, semnată la Chicago la 7 decembrie 1944, ale altor convenţii şi acorduri internaţionale la care România este parte, astfel încât să se asigure un caracter unitar, coerent şi modern procesului de elaborare şi dezvoltare a sistemului naţional de reglementări aeronautice civile române.

(5) În vederea îndeplinirii obligațiilor României de stat membru al Uniunii Europene și de conformare cu legislația comunitară în domeniul aviației civile, România trebuie să aplice prevederile Regulamentului (UE) 965/2012 al Comisiei, de stabilire a cerințelor tehnice şi a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European şi al Consiliului, cu modificările și completările ulterioare. Conform articolului 8 al Regulamentului (UE) 965/2012, limitările timpului de muncă și odihnă al personalului navigant implicat în operațiunile aeriene, aplicabil în statele membre ale uniunii, sunt stabilite atât prin cerințe la nivel european cât și prin cerințe la nivel național.

**CAPITOLUL 1**

**Scop și aplicabilitate**

**1.1 Scop**

Prezenta reglementare stabilește cerințele privind limite ale timpului de muncă și de odihnă pentru personalul aeronautic civil navigant implicat în operațiuni aeriene în acord cu prevederile Codului aerian civil, în limitele prevăzute de articolul 8 al Regulamentului (UE) 965/2012.

**1.2 Aplicabilitate**

Prezenta reglementare este structurată pe două secțiuni, în funcție de clasificarea aeronavelor și tipul operațiunilor aeriene în care sunt implicate, după cum urmează:

1. Secțiunea 1 se aplică operațiunilor de tipul:
2. operațiuni de transport aerian comercial efectuate cu elicoptere;
3. operațiuni de lucru aerian (operațiuni comerciale specializate);
4. operațiuni de aviație generală (operațiuni necomerciale, inclusiv operațiuni necomerciale specializate);
5. zboruri școală.
6. Secțiunea a 2-a se aplică pentru operațiuni de transport aerian comercial, cu avioane, de tipul:
7. operațiuni de taxi aerian;
8. operațiuni de servicii medicale de urgență;
9. operațiuni cu un singur pilot,

în acord cu dispozițiile art. 8(4) din Regulamentul (CEE) nr. 3922/91 referitoare la următoarele articolele din Subpartea Q a Anexei III: OPS 1.1105 pct. 1.1 și 6; OPS 1.1110 pct. 1.3 și 1.4.1; OPS 1.1115; și OPS 1.1125 pct. 1.3, 1.4 și 2.1.

**1.3 Documente de referință**

* 1. Ordonanța Guvernului nr. 29/ 1997 privind Codul aerian civil, cu modificările și completările ulterioare;
  2. Hotărârea Guvernului nr. 405/ 1993 privind înființarea Autorității Aeronautice Civile Române, cu modificările și completările ulterioare;
  3. Regulamentul (UE) nr. 965/2012 al Comisiei din 5 octombrie 2012, de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului Comisiei (CE) nr. 216/2008 al Parlamentului European și al Consiliului, cu modificările şi completările ulterioare, denumit în continuare Regulamentul (UE) nr. 965/2012;
  4. Regulamentul (CEE) nr. 3922/91 al Consiliului, privind armonizarea cerințelor tehnice și a procedurilor administrative în domeniul aviației civile, cu modificările şi completările ulterioare, denumit în continuare Regulamentul (CEE) nr. 3922/2012;

**CAPITOLUL 2**

**Definiții**

**Definiții**

1. În sensul prezentei reglementări, termenii şi expresiile de mai jos au următoarele semnificații:
   1. OPS 1.xxxx – articol din Anexa III, Subpartea Q, din Regulamentul Consiliului (CEE) nr. 3.922/91, cu modificările şi completările ulterioare, pentru care România a adoptat sau a menținut dispoziții proprii, până la instituirea unor norme comunitare bazate pe cunoștințe științifice şi pe cele mai bune practici;
   2. operator – persoană fizică sau juridică angajată în operarea aeronavelor;
   3. perioadă de serviciu pentru zbor (FDP) - perioada de timp în care o persoană operează într-o aeronavă ca membru al echipajului. FDP începe în momentul în care un membru al echipajului se prezintă în vederea începerii unui serviciu care cuprinde un zbor sau o serie de zboruri; aceasta se termină la sfârșitul ultimului zbor unde acesta este membru al echipajului aflat în serviciu.
   4. serviciu întrerupt - un perioadă de serviciu pentru zbor care conține o pauză;
   5. timp bloc - timpul scurs din momentul în care o aeronavă se pune în mișcare pentru prima dată din locul de parcare în vederea decolării până în momentul în care aceasta se oprește în poziția desemnată pentru parcare şi are toate motoarele oprite;
2. Termenii *bază de reședință*, *echipaj de zbor majorat*, *fereastră de reducere circadiană*, *membru al echipajului aflat în serviciu*, *noapte locală, pauză, perioadă de rezervă, poziționare, spațiu de cazare, spațiu de cazare adecvat, perioadă de odihnă, perioadă de serviciu, zi izolată fără perioadă de serviciu*, *zi locală*, au înțelesul prevăzut în Regulamentul (UE) 965/2012.

**SECȚIUNEA 1**

**CAPITOLUL 3**

**Prevederi generale**

**3.1. Responsabilitățile operatorului**

**3.1.1.** Operatorul trebuie să desemneze o bază de reședință pentru fiecare membru al echipajului.

**3.1.2.** Orice operator trebuie să stabilească scheme privind perioada de serviciu, perioada de serviciu pentru zbor, precum și perioada de odihnă a membrilor echipajului.

**3.1.3.** Orice operator trebuie să se asigure că în planificarea zborurilor sale:

**a)** sunt respectate limitările privind perioada de serviciu, perioada de serviciu pentru zbor, precum și perioada de odihnă a personalului aeronautic civil navigant, stabilite în conformitate cu prevederile acestei reglementări și cu oricare alte prevederi legale aplicabile;

**b)** zborurile sunt planificate astfel încât să se încheie în interiorul perioadelor de timp admise pentru perioada de serviciu pentru zbor, ținându-se cont de timpul necesar pregătirii zborului, zborul propriu-zis și perioada de timp necesară pentru formalitățile de după încheierea zborului;

**c)** programul de serviciu al membrilor echipajului trebuie să fie întocmit și publicat cu suficient timp în avans pentru a permite acestora să își organizeze perioada de odihnă.

**3.1.4.** Operatorul trebuie să considere un timp de notificare minim pentru fiecare membru echipajului și va ține seama de timpul rezonabil necesar pentru pregătirea plecării la serviciu și de timpul necesar deplasării membrului echipajului de la domiciliu sau de la locul unde membrul echipajului se află în perioada de rezervă la locul unde trebuie să se prezinte pentru serviciu.

**3.1.5.** La întocmirea planificării privind perioada de serviciu pentru zbor și perioada de odihnă, operatorii trebuie să țină cont de efectele suprasolicitării/oboselii cumulate prin executarea ciclică a perioadei de serviciu pentru zbor maximă/perioada de odihnă minimă, prin alternarea timpilor pentru perioadele de serviciu de zi cu cele de noapte, precum și a frecvenței acestora asupra membrilor echipajului.

**3.1.6.** Operatorul trebuie să stabilească zile libere și să notifice despre aceasta, în avans, membrii echipajului.

**3.1.7.** Operatorul trebuie să se asigure că perioada de odihnă alocată membrilor echipajului este suficientă pentru a trece peste efectele serviciului anterior și pentru a fi odihniți până la începerea următoarei perioade de serviciu, pentru a opera la un nivel de eficiență și siguranță satisfăcător, indiferent de circumstanțe.

**3.1.8.** Operatorul trebuie să se asigure că planificarea perioadei de serviciu pentru zbor este făcută astfel încât să se evite starea de oboseală.

**3.1.9.** Exceptările de la limitele stabilite în această reglementare, solicitate de operatorul și aprobate de AACR, trebuie însoțite de aplicarea unor măsuri compensatorii corespunzătoare pentru membrii echipajului.

**3.2. Responsabilitățile membrilor echipajului**

**3.2.1.** Niciun membru al echipajului nu trebuie să opereze o aeronavă dacă se simte obosit sau dacă este conștient că starea fizică sau psihică nu îi permite să își îndeplinească atribuțiile la standardele cerute, prin aceasta putând pune în pericol siguranța zborului.

**3.2.2.** Membrii echipajului trebuie să folosească facilitățile de odihnă oferite, să își planifice și să folosească corespunzător perioada de odihnă.

**3.3. Responsabilitățile AACR**

AACR poate acorda exceptări de la limitele stabilite în această reglementare în condițiile în care se execută operațiuni speciale care nu corespund prevederilor general valabile din reglementările aplicabile, ori în scopul nevoilor operaționale urgente specifice ale operatorului, dar numai după ce părțile participante la operațiune au stabilit de comun acord condițiile de desfășurare a acestora.

Astfel:

* + 1. o exceptare se poate acorda pentru o perioadă de maximum 3 luni și poate fi prelungită o singură dată;
    2. o exceptare admisă de la prevederile prezente trebuie ca prin măsurile suplimentare luate de operator să asigure un nivel echivalent de siguranță a zborului;
    3. orice operator care solicită o exceptare de la prevederile prezentei reglementări trebuie să demonstreze AACR că solicitarea de exceptare produce un nivel echivalent de siguranță a operării. Aceste exceptări vor fi însoțite de măsuri de diminuare a riscurilor, dacă este cazul;
    4. în evaluarea unor astfel de solicitări, AACR are în vedere practicile și recomandările general agreate de organismele de aviație civilă.

**CAPITOLUL 4**

**Limite ale perioadei de serviciu pentru zbor**

**4.1.** Prevederile prezentului capitol nu se aplică operațiunilor de zbor cu un singur pilot, serviciilor medicale de urgență, operațiunilor de lucru aerian și zborurilor-școală, care sunt tratate la capitolele 12, 13 și 14 ale prezentei reglementări.

**4.2.** Orice operator trebuie să prevadă înainte de începerea zborului un timp de pregătire suficient care să asigure în mod realist timpul necesar pentru pregătirea zborului și pentru îndeplinirea îndatoririlor privind siguranța zborului, așa cum au fost aprobate de AACR.

**4.3.** **Limite zilnice**

**4.3.1.** Într-o perioadă de 24 de ore consecutive perioada de serviciu pentru zbor este de maximum 13 ore.

**4.3.2.** Limita zilnică va fi redusă cu câte 30 de minute pentru fiecare sector, începând cu al treilea sector, dar nu mai mult de două ore.

**4.3.3.** Limite datorate ferestrei de reducere circadiană:

* + 1. în situația în care perioada de serviciu pentru zbor începe în fereastra de reducere circadiană sau conține în totalitate o fereastră de reducere circadiană, limitele maxime prevăzute la pct. 4.4.1 și, după caz, 4.4.2 vor fi reduse cu valoarea integrală din perioada de serviciu pentru zbor cuprins în fereastra de reducere circadiană, reducerea fiind de minimum o oră, dar nu mai mult de două ore;
    2. în situația în care perioada de serviciu pentru zbor se termină într-o fereastră de reducere circadiană limitele maxime prevăzute la pct. 4.4.1 și, după caz, 4.4.2 vor fi reduse cu 50% din perioada de serviciu pentru zbor cuprins în fereastra de reducere circadiană.

**4.4.** **Limite zilnice extinse**

**4.4.1.** Limita maximă a perioadei de serviciu pentru zbor, stabilită la pct. 4.3, poate fi extinsă cu până la o oră în condițiile impuse de situații operaționale neprevăzute. Astfel:

* + 1. nu sunt permise extinderi ale perioadei de serviciu pentru zborurile care includ 6 sectoare sau mai mult;
    2. în situația în care perioada de serviciu pentru zbor intersectează fereastra de reducere circadiană cu până la două ore, este admisă extinderea pentru zborul care include maximum 4 sectoare;
    3. în situația în care perioada de serviciu pentru zbor intersectează fereastra de reducere circadiană cu mai mult de două ore, este admisă extinderea pentru zborul care include maximum două sectoare;
    4. în orice perioadă de 7 zile consecutive, numărul maxim de extinderi este limitat la două;
    5. dacă perioada de serviciu pentru zbor este planificat să includă o extindere, timpii de odihnă minimi de dinainte și de după zbor sunt majorați cu câte două ore sau, numai perioada de odihnă după zbor, este majorat cu 4 ore. Dacă extinderile sunt folosite pentru timpi de serviciu pentru zbor consecutivi, suma timpilor de odihnă de dinainte și de după zbor între cele două operațiuni trebuie să fie cel puțin egală cu suma celor 2 timpi de serviciu pentru zbor;
    6. în situația în care perioada de serviciu pentru zbor care include o extindere începe între orele 22,00 și 4,59, operatorul va limita perioada de serviciu pentru zbor la 11 ore și 45 de minute.

**4.4.2.** Pentru echipajul de cabină însărcinat să își desfășoare activitatea la bordul aeronavei pe întreaga durată a zborului sau pe timpul mai multor zboruri consecutive, perioada de serviciu pentru zbor poate fi extins numai cu diferența dintre timpii de raportare ai echipajului de cabină și cei ai echipajului de zbor, dar nu mai mult decât perioada de serviciu pentru zbor zilnic extins aplicabil.

**4.5.** **Limite zilnice extinse cu serviciu întrerupt**

* + 1. Limita zilnică maximă a perioadei de serviciu pentru zbor (FDP), stabilită la pct. 4.3, poate fi extinsă în cazul executării unui serviciu întrerupt cu următoarele condiții:

1. Perioada de întrerupere la sol din cadrul FDP trebuie să aibă o durată de cel puțin 3 ore consecutive.
2. În orice perioadă de 7 zile consecutive se folosesc maxim două extinderi ale FDP.
3. După efectuarea perioadei de întrerupere se admite efectuarea a maximum două sectoare.
   * 1. FDP poate fi extins cu maxim 50% din întrerupere excluzând din aceasta o perioada de timp de minim 30 de minute, care cuprinde:
4. perioada de timp utilizată pentru îndatoririle de serviciu corespunzătoare activităților necesare după și înainte de zbor,
5. perioada de timp necesară transferului personalului navigant la și de la locul de cazare.

Operatorul trebuie să specifice în manualul operațional timpii efectivi alocați pentru aceste situații, luând în considerare tipul de aeronavă, tipul de operațiune și condițiile de pe aeroportul la care se face întreruperea.

* + 1. Operatorul trebuie să asigure echipajului spațiu de cazare adecvat dacă întreruperea este mai mare de 6 ore sau intersectează fereastra de reducere circadiană. În toate celelalte cazuri:

1. Este asigurat spațiu cazare; și
2. Orice depășire a perioadei de întrerupere peste 6 ore sau orice suprapunere cu fereastra de reducere circadiană nu este luată în considerare pentru extinderea FDP;
   * 1. Extinderea FDP în cazul utilizării unui echipaj majorat se face exclusiv conform prevederilor cap. 7.

**4.6.** **Eficacitatea operațională**

Planificarea zborurilor trebuie să permită realizarea zborurilor în conformitate cu perioada de serviciu pentru zbor maxim permis. Pentru a realiza acest lucru, operatorul trebuie să ia măsurile necesare pentru a modifica programul zborurilor sau planificarea echipajului cel puțin acolo unde operarea efectivă conduce la depășirea FDP la mai mult de 33% din numărul de operări pe o rută dată într-un sezon.

**4.7.** **Poziționarea**

**4.7.1.** Perioada de timp petrecută pentru poziționare este considerată ca fiind perioadă de serviciu.

**4.7.2.** Dacă o poziționare este urmată de un perioadă de serviciu pentru zbor, atunci poziționarea se include în perioada de serviciu pentru zbor fără a fi considerată un sector.

**4.7.3.** Un sector de poziționare care urmează imediat după un sector operațional va fi luat în calcul pentru determinarea perioadei minime de odihnă, așa cum este definit în cap. 6.

**CAPITOLUL 5**

**Limite cumulative privind perioada de serviciu pentru zbor  
și perioada de serviciu**

**5.1.** **Limitări cumulative ale timpilor-bloc**

Orice operator trebuie să se asigure că timpul-bloc total executat al zborurilor pentru care un membru al echipajului este utilizat ca membru al echipajului aflat în serviciu nu depășește:

* 1. 900 de ore de timp de bloc într-un an calendaristic;
  2. 1 000 de ore de timp de bloc pe durata oricăror 12 luni calendaristice consecutive;
  3. 100 de ore de timp de bloc în oricare 28 de zile consecutive.

**5.2.** **Cumularea perioada de serviciu**

Orice operator trebuie să se asigure că timpul total de serviciu efectuat de un membru al echipajului nu depășește:

1. 60 de ore de timp de bloc în oricare 7 zile consecutive;
2. 110 ore de timp de bloc în oricare 14 zile consecutive;
3. 190 de ore de timp de bloc în oricare 28 de zile consecutive, iar timpul total de muncă anual executat al membrilor echipajului nu depășește 2.000 de ore într-un an calendaristic.

**CAPITOLUL 6**

**Perioada de odihnă**

**6.1.** **Perioada de odihnă minimă**

**6.1.1.** Perioada de odihnă minimă care trebuie să i se acorde unui membru echipajului înainte de începerea unui perioadă de serviciu pentru zbor de la baza de reședință trebuie să fie cel puțin la fel de lungă ca perioada de serviciu pentru zbor anterior sau de 12 ore, oricare dintre acestea este mai mare.

**6.1.2.** Perioada de odihnă minimă care trebuie să i se acorde unui membru al echipajului înainte de începerea unui serviciu pentru zbor dintr-o locație diferită de baza de reședință trebuie să fie cel puțin la fel de lung cu perioada de serviciu pentru zbor anterior sau de 10 ore, oricare dintre acestea este mai mare, cu condiția ca operatorul să asigure membrului echipajului minimum 8 ore de somn neîntrerupt, luând în considerare timpul în plus față de timpul alocat călătoriei, precum și timpul necesar pentru alte necesități fiziologice; responsabilitatea privind folosirea perioadei de odihnă revine membrului echipajului.

**6.1.3.** Perioada de odihnă minimă stabilită la pct. 6.2.1 și 6.2.2 trebuie să cuprindă cel puțin 8 ore în intervalul 22:00 - 8:00, ora locală, dacă diferența dintre locul unde a fost efectuată perioada de odihnă anterioară și perioada de odihnă actuală este mai mare de 3 fusuri orare.

**6.1.4.** AACR poate să acorde exceptări privind reducerea perioadei de odihnă minime.

**6.1.5.** În susținerea solicitării pentru exceptare, operatorii aerieni vor demonstra AACR, prin experiență operațională proprie și rezultate științifice în domeniu, că reducerea perioadei de odihnă minime nu va aduce prejudicii siguranței zborului.

**6.2.** **Timpi de odihnă**

**6.2.1.** Regimurile de specificare a timpului de zbor precizează perioadele recurente

de recuperare și de odihnă prelungite care să compenseze oboseala acumulată. Perioada minimă de recuperare și de odihnă prelungită este de 36 de ore, incluzând 2 nopți locale, și, în orice caz, timpul scurs între sfârșitul unei perioade recurente de recuperare și de odihnă prelungite și începutul următoarei astfel de perioade nu depășește 168 de ore. Perioada recurentă de recuperare și de odihnă prelungită se extinde până la 2 zile locale de două ori pe lună.

**6.2.2.** Orice operator trebuie să se asigure că membrii echipajului beneficiază în fiecare an calendaristic de zile libere de orice sarcini, în conformitate cu prevederile art. 7, lit. b), din Ordinul comun nr. 43/393/2003 al Ministerului Transporturilor, Construcţiilor şi Turismului și al Ministerului Muncii, Solidarității Sociale şi Familiei, privind limitarea timpului de muncă pentru personalul aeronautic civil navigant și stabilirea unor drepturi ale acestuia, cu modificările şi completările ulterioare şi după caz prevederile Legii nr. 223/2007 privind Statutul personalului aeronautic civil navigant profesionist din aviaţia civilă din România, cu modificările şi completările ulterioare.

**CAPITOLUL 7**

**Perioada de serviciu pentru zbor extins – echipaj majorat**

**7.1. Echipaj de zbor majorat**

**7.1.1.** Limitele maxime ale perioadei de serviciu pentru zbor specificate la cap. 4 pot fi extinse, cu acordul AACR, prin folosirea unui echipaj de zbor majorat, în următoarele condiții:

* + 1. prevederile cap. 4 din prezenta reglementare nu sunt aplicabile;
    2. până la 16 ore, dacă fiecare membru al echipajului își poate părăsi postul pentru 25% din timpul total de zbor; sau
    3. până la 18 ore, dacă fiecare membru al echipajului își poate părăsi postul pentru 50% din timpul total de zbor;
    4. numărul maxim de sectoare se limitează la două;
    5. perioada de odihnă minimă care urmează unui perioadă de serviciu pentru zbor majorat se majorează cu 6 ore.

**7.1.2.** În cazul în care operatorul extinde perioada de serviciu pentru zbor prin folosirea unui echipaj de zbor majorat, acesta are obligația de a asigura fiecărui membru al echipajului de zbor majorat, prin rotație, condiții corespunzătoare de odihnă pe timpul zborului.

**7.2. Echipaj de cabină**

Limitele maxime ale perioada de serviciu pentru zbor specificate la cap. 4 pot fi extinse, prin folosirea unui echipaj de cabină majorat, în următoarele condiții:

* + 1. prevederile cap. 4 nu sunt aplicabile;
    2. extinderea perioadei de serviciu pentru zbor pentru un membru al echipajului de cabină care are asigurată posibilitatea odihnei în timpul zborului se poate face cu jumătate din perioada petrecută la odihnă în timpul zborului, dar nu mai mult de 3 ore;
    3. operatorul se obligă să asigure membrilor echipajului de cabină, pe durata părăsirii postului, un număr corespunzător de spații amenajate, astfel încât aceștia să se poată odihni în timpul zborului;
    4. în orice moment al desfășurării misiunii de zbor, echipajul de cabină care are atribuțiuni operaționale la bord este cel puțin la nivelul echipajului minim aprobat pentru tipul respectiv de aeronavă;
    5. numărul necesar de însoțitori de bord și programul de serviciu și odihnă în timpul zborului se stabilește de către operatorul ținând cont de numărul minim de însoțitori de bord pe tipul respectiv de aeronavă, numărul de strapontine, facilitățile de odihnă în timpul zborului în spațiile special amenajate, specificul operării etc.

**CAPITOLUL 8**

**Competența pilotului comandant**

**8.1.** În cazul apariției unor situații neprevăzute în timpul zborului propriu-zis, care începe la ora raportării, limitările privind timpul de muncă, perioada de serviciu pentru zbor și perioada de odihnă prevăzute anterior pot fi extinse prin decizia pilotului comandant. Orice astfel de extindere trebuie să fie inițiată de pilotul comandant numai după consultarea membrilor echipajului și trebuie să respecte următoarele cerințe:

**8.1.1.** Perioada de serviciu pentru zbor admis conform prevederilor cap. 4 poate fi majorat cu maximum două ore, cu excepția existenței unui echipaj de zbor majorat, situație în care perioada de serviciu pentru zbor poate fi majorat cu maximum 3 ore.

**8.1.2.** Dacă pe sectorul final al unui perioadă de serviciu pentru zbor apar, după decolare, situații neprevăzute care conduc la o depășire a majorării permise conform paragrafului anterior, zborul poate continua până la destinație sau până la aerodrom de rezervă.

**8.1.3.** Perioada de odihnă poate fi redusă dar nu la mai puțin decât perioada de odihnă minimă acceptată conform prevederilor cap. 6.

**8.2.** În cazul apariției unor situații speciale care ar putea conduce la oboseala excesivă a membrilor echipajului, pilotul comandant trebuie, după consultarea cu aceștia, să reducă perioada de serviciu pentru zbor propriu-zis și/sau să majoreze perioada de odihnă astfel încât să fie eliminate orice circumstanțe care ar putea pune în pericol siguranța zborului.

**8.3.** Orice operator trebuie să stabilească proceduri prin care să se asigure că:

**8.3.1.** Pilotul comandant prezintă un raport operatorului ori de câte ori perioada de serviciu pentru zbor este extins sau perioada de odihnă minimă este redusă, prin decizia sa, în operațiunile de zbor desfășurate; și

**8.3.2.** Ori de câte ori extinderea perioadei de serviciu pentru zbor sau reducerea perioadei de odihnă prin exercitarea competențelor pilotului comandant depășește o oră, o copie a raportului său, la care operatorul trebuie să adauge propriile comentarii și cu specificarea măsurilor compensatorii luate în cazul respectiv, trebuie trimisă AACR nu mai târziu de 28 de zile de la data producerii evenimentului. În anexele A și B, care fac parte integrantă din prezenta reglementare, sunt prezentate specimene de rapoarte privind exercitarea competențelor pilotului comandant;

**8.3.3.** Manualul pentru operațiuni al operatorului trebuie să cuprindă prevederi adresate pilotului comandant referitoare la limitele până la care, precum și condițiile în care își poate exercita competența privind extinderea perioadei de serviciu pentru zbor și, respectiv, reducerea perioadei de odihnă.

**CAPITOLUL 9**

**Perioada de rezervă**

**9.1.** Perioada de rezervă trebuie să fie planificată, ciclică și notificată în avans de către operator persoanelor direct interesate.

**9.2.** Începutul și sfârșitul perioadei de rezervă trebuie să fie definit și notificat în avans de către operator persoanelor direct interesate.

**9.3.** Timpul maxim al oricărei perioade de rezervă trebuie să fie stabilit de către operator.

**9.4.** **Perioada de rezervă la aeroport**

**9.4.1.** Un membru al echipajului este în serviciu de rezervă la aeroport din momentul prezentării la aeroport până la terminarea perioadei de rezervă planificată și notificată.

**9.4.2.** Perioada de rezervă la aeroport este socotită integral ca perioadă de serviciu în cadrul limitelor cumulative.

**9.4.3.** Perioada de rezervă la aeroport trebuie să fie urmată cel puțin de o perioadă de odihnă minimă.

**9.4.4.** Pe durata efectuării perioadei de rezervă la aeroport, operatorul trebuie să îi asigure membrului echipajului un loc de staționare liniștit și confortabil, inaccesibil publicului.

**9.4.5.** Orice perioadă de serviciu la aeroport se contabilizează integral ca perioadă de serviciu, iar FDP se contabilizează integral începând din momentul prezentării pentru începerea serviciului la aeroport.

**9.5.** **Perioada de rezervă acasă/la hotel/la reședință**

**9.5.1.** Atunci când serviciul de rezervă nu este efectuat la aeroport și este urmat de un perioadă de serviciu pentru zbor, timpul de rezervă efectiv consumat este considerat 100% în cadrul limitelor cumulative ale timpului de muncă; perioada de rezervă efectivă consumată plus perioada de serviciu pentru zbor nu trebuie să depășească 20 de ore, din care perioada de serviciu pentru zbor nu poate să depășească 13 ore.

**9.5.2.** Atunci când serviciul de rezervă nu este efectuat la aeroport și nu este urmat de un perioadă de serviciu pentru zbor, 50% din timpul de rezervă se socotește pentru limitele cumulative ale timpului de muncă.

**9.6.** **Disponibilitatea voluntară**

Timpul petrecut în asigurarea disponibilității voluntare poate să fie sau poate să nu fie considerat de operator în cadrul limitelor cumulative ale perioadei de serviciu.

**CAPITOLUL 10**

**Alimentația**

Orice membru al echipajului trebuie să aibă posibilitatea să se alimenteze şi să se hidrateze pentru a evita tot ceea ce ar putea fi în detrimentul performanței sale, în special când perioada zilnică de zbor depășește șase ore.

**CAPITOLUL 11**

**Înregistrări privind perioada de serviciu pentru zbor,**

**perioada de serviciu și perioada de odihnă**

**11.1.** Operatorul trebuie să înregistreze și să păstreze, pentru o perioadă de minimum 24 luni, evidențe suficient de detaliate și exacte ale membrilor echipajului, cu privire la:

1. timpii-bloc zilnici și cumulați;
2. perioadele de serviciu pentru zbor, cu menționarea începutului, terminării și duratei fiecărui serviciu pentru zbor;
3. perioadele de serviciu zilnici și lunari cumulați;
4. perioadele de odihnă și numărul de zile libere de orice sarcini de serviciu.

Copii ale acestor înregistrări vor fi puse la dispoziția membrilor echipajului și AACR, la cerere.

**11.2.** Fiecare membru al echipajului trebuie să păstreze înregistrări individuale și evidențe corespunzătoare, cu privire la:

1. timpii-bloc;
2. perioadele de serviciu pentru zbor;
3. perioadele de serviciu;
4. perioadele de odihnă și zile locale libere de orice sarcini de serviciu.

Aceste înregistrări trebuie să fie prezentate oricărui alt operator la care urmează să lucreze, înainte de planificarea unui serviciu pentru zbor.

**11.3.** Înregistrările trebuie să fie păstrate pentru întreaga activitate desfășurată în ultimele 24 luni sau mai mult, dacă acest lucru este cerut de acte normative aplicabile.

**11.4.** Orice operator trebuie să păstreze pentru cel puțin o durată de 12 luni toate rapoartele de extindere a timpilor de serviciu pentru zbor, timpilor-bloc și privind reducerea perioadelor de odihnă, întocmite de piloții comandanți.

**CAPITOLUL 12**

**Limite speciale ale perioadei de serviciu pentru zbor**

**și ale timpului-bloc, pentru operațiuni cu avioane**

**12.1.** Perioada de serviciu pentru zbor și timpul-bloc zilnic maxim admis pentru echipaj, sunt limitați, în funcție de ora locală la care începe operațiunea, după cum urmează:

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  | Ora locală la care începe operațiunea | Avion cu un singur pilot | | Avion cu 2 piloți pentru operațiuni specializate, comerciale sau necomerciale | |
|  |  | Perioadă de serviciu pentru zbor (ore) | Timp-bloc (ore) | Perioadă de serviciu pentru zbor (ore) | Timp-bloc (ore) |
|  | 06:00 - 06:59 | 9 | 6 | 10 | 7 |
|  | 07:00 – 07:59 | 10 | 7 | 11 | 8 |
|  | 08:00 – 13:59 | 10 | 7 | 12 | 8 |
|  | 14:00 – 01:59 | 9 | 6 | 10 | 7 |
|  | 02:00 – 05:59 | 8 | 5 | 9 | 6 |

**12.2.** Membrii echipajului care efectuează zboruri repetate de scurtă durată/sectoare reduse, zboruri-navetă, zboruri-școală cu o medie de 10 sau mai multe aterizări pe oră - și zboruri în misiuni aviochimice, indiferent de numărul de aterizări pe oră, trebuie să facă o pauză la sol, în exteriorul avionului de minimum 60 de minute la fiecare 3 ore de zbor.

**12.3.** În cazul în care anumite operațiuni sunt executate în condiții de activitate întreruptă, fără a se asigura facilități corespunzătoare pentru odihnă, limitările de perioadă de serviciu pentru zbor și, respectiv, de timp bloc aplicabile sunt cele corespunzătoare condițiilor mai restrictive.

**12.4.** Limitele admise nu trebuie să depășească limitele prevăzute la pct. 12.1, dar, în funcție de condițiile specifice de operare, operatorul poate stabili restricții suplimentare.

**12.5.** În interesul creșterii siguranței și eficienței operațiunilor de zbor, operatorul aerian va putea utiliza perioada de serviciu pentru zbor întrerupt dacă dispune la baza de operare de condițiile necesare asigurării odihnei echipajului. Durata întreruperii perioadei de serviciu pentru zbor nu va fi mai mică de 3 ore. În aceste condiții, perioada de serviciu pentru zbor va putea fi majorată cu maximum 3 ore și timpul de zbor cu două ore, într-o zi.

**CAPITOLUL 13**

**Limite speciale ale timpului de serviciu pentru zbor  
și ale timpului-bloc, pentru operațiuni cu elicoptere**

**13.1.** Perioada de serviciu pentru zbor și timpul-bloc zilnic maxim admis pentru echipajul care execută operațiuni cu elicoptere sunt limitați, în funcție de ora locală la care începe operațiunea, după cum urmează:

|  |  |  |  |  |
| --- | --- | --- | --- | --- |
|  |  |  |  |  |
| Ora locală la care începe operațiunea | Elicoptere cu un singur pilot | | Elicoptere cu 2 piloți | |
|  | Perioadă de serviciu pentru zbor (ore) | Timp-bloc (ore) | Perioadă de serviciu pentru zbor (ore) | Timp-bloc (ore) |
| 06:00 – 06:59 | 9 | 6 | 10 | 7 |
| 07:00 – 07:59 | 10 | 7 | 11 | 8 |
| 08:00 – 13:59 | 10 | 7 | 12 | 8 |
| 14:00 – 01:59 | 9 | 6 | 10 | 7 |
| 02:00 – 05:59 | 8 | 5 | 9 | 6 |

**13.2.** Membrii echipajului care efectuează zboruri repetate de scurtă durată/sectoare reduse, zboruri la platforme de foraj, zboruri-navetă, zboruri-școală - cu o medie de 10 sau mai multe aterizări pe oră - și zboruri în misiuni aviochimice indiferent de numărul de aterizări pe oră - trebuie să facă o pauză la sol, în exteriorul elicopterului, de minimum 60 de minute la fiecare 3 ore de zbor.

**13.3.** În condițiile executării unor misiuni complexe transport de încărcături suspendate, operațiuni cu macaraua etc. - operatorul va preciza perioada maximă continuă a operațiunii, în acord cu o evaluare a riscului de oboseală.

**13.4.** Limitele admise nu vor depăși limitele prevăzute la pct. 13.1, dar în funcție de natura și condițiile specifice de operare, operatorul poate stabili restricții suplimentare.

**13.5.** După fiecare 3 ore de operare la platformele de foraj, în condiții meteo combinate - vizuale/instrumentale - sau numai instrumentale, operatorul va asigura echipajului un timp de odihnă de 60 de minute, liber de orice sarcini de serviciu.

**13.6.** În interesul creșterii siguranței și eficientei operațiunilor de zbor, operatorul aerian va putea utiliza perioada de serviciu pentru zbor întrerupt dacă dispune la baza de operare de condițiile necesare asigurării odihnei echipajului. Durata întreruperii perioadei de serviciu pentru zbor nu va fi mai mică de 3 ore. În aceste condiții, perioada de serviciu pentru zbor va putea fi majorată cu maximum două ore și timpul de zbor cu o oră, într-o zi.

**SECȚIUNEA a 2-a**

**Cerințe naționale emise în conformitate cu art. 8(4) din CEE 3922/91,**

**aplicabile operațiunilor cu avioane încadrate la transport aerian comercial**

**de tipul: taxi aerian, servicii medicale de urgență și**

**operațiuni cu un singur pilot.**

**CAPITOLUL 14**

**Perioada de serviciu pentru zbor zilnic extins (serviciu întrerupt),**

**în acord cu OPS 1.1105 - alineatele 1.1 și 6**

**14.1.** Perioada de serviciu pentru zbor zilnic maxim pentru operațiunile de servicii medicale de urgență și operațiunile cu un singur pilot, efectuate cu avioane, este stabilit în acord cu prevederile Capitolului 12 din Secțiunea 1.

**14.2.** La cererea operatorilor aerieni AACR autorizează extinderea FDP:

* + 1. pentru operațiunile de taxi aerian - așa cum este stabilit la OPS 1.1105 (1.3), (1.4) și (1.5);
    2. pentru operațiunile de servicii medicale de urgență și operațiunile cu un singur pilot, efectuate cu avioane - așa cum este stabilit la punctul 14.1.;

în cazul executării unui serviciu întrerupt, în următoarele condiții:

1. Perioada de întrerupere la sol din cadrul FDP trebuie să aibă o durată de cel puțin 3 ore consecutive.
2. În orice perioadă de 7 zile consecutive se folosesc maxim două extinderi ale FDP.
3. După efectuarea perioadei de întrerupere se admite efectuarea a maximum două sectoare.
   1. FDP poate fi extins cu maxim 50% din întrerupere excluzând din aceasta o perioada de timp de minim 30 de minute, care cuprinde:
4. perioada de timp utilizată pentru îndatoririle de serviciu corespunzătoare activităților necesare după și înainte de zbor,
5. perioada de timp necesară transferului personalului navigant la și de la locul de cazare.

Operatorul trebuie să specifice în manualul operațional timpii efectivi alocați pentru aceste situații, luând în considerare tipul de aeronavă, tipul de operațiune și condițiile de pe aeroportul la care se face întreruperea.

* 1. Operatorul trebuie să asigure echipajului spațiu de cazare adecvat dacă întreruperea este mai mare de 6 ore sau intersectează fereastra de reducere circadiană. În toate celelalte cazuri:

1. Este asigurat spațiu cazare; și
2. Orice depășire a perioadei de întrerupere peste 6 ore sau orice suprapunere cu fereastra de reducere circadiană nu este luată în considerare pentru extinderea FDP;
   1. Extinderea FDP în cazul utilizării unui echipaj majorat se face exclusiv conform prevederilor cap. 16.

**14.3.** La solicitarea unui operator aerian, în condițiile respectării prevederilor din OPS 1.1090 (6.1), AACR poate acorda exceptări de la prevederile acestui capitol. Pentru a obține extinderi, în alte condiții decât cele stabilite de AACR prin cerințe specifice, operatorii trebuie să demonstreze acesteia, folosind experiența operațională și ținând cont de alți factori relevanți, cum ar fi cunoștințele științifice actuale, că cererea lor de extindere a perioadei de serviciu pentru zbor zilnic permite asigurarea unui nivel echivalent de siguranță.

**CAPITOLUL 15**

**Perioada de odihnă**

**în acord cu OPS 1.1110, alineatele 1.3 și 1.4.1**

**15.1.** Perioada de odihnă minim stabilit la paragrafele OPS 1.1110 (1.1) și (1.2) trebuie să cuprindă cel puțin 8 ore în intervalul 22:00-8:00 ora locală, dacă diferența dintre locul unde a fost efectuat perioada de odihnă anterioară și perioada de odihnă actuală este mai mare de 3 fusuri orare.

**15.2.** AACR poate să acorde exceptări privind reducerea perioadei de odihnă, în acord cu o evaluare a riscului de oboseală realizată în acest scop de către operator.

**CAPITOLUL 16**

**Prelungirea perioadei de serviciu pentru zbor**

**datorită odihnei în timpul zborului,**

**în acord cu OPS 1.1105**

**16.1.** Echipaj de zbor majorat

**16.1.1.** Limitele maxime ale perioadei de serviciu pentru zbor specificate la OPS 1.1105 pot fi extinse, cu acordul AACR, prin folosirea unui echipaj de zbor majorat, în următoarele condiții:

* 1. prevederile OPS 1.1105 din anexa III la CEE 3922/91 nu sunt aplicabile;
  2. până la 16 ore dacă fiecare membru al echipajului își poate părăsi postul pentru 25% din timpul total de zbor; sau
  3. până la 18 ore dacă fiecare membru al echipajului își poate părăsi postul pentru 50% din timpul total de zbor;
  4. numărul maxim de sectoare se limitează la 3;
  5. timpul de odihnă minim care urmează unui perioadă de serviciu pentru zbor majorat se majorează cu 6 ore.

**16.1.2.** În cazul în care operatorul extinde perioada de serviciu pentru zbor prin folosirea unui echipaj de zbor majorat, acesta are obligația de a asigura fiecărui membru al unui echipaj de zbor majorat, pe durata părăsirii postului, prin rotație, condiții corespunzătoare de odihnă pe timpul zborului.

**16.2.** Echipaj de cabină

Limitele maxime ale perioadei de serviciu pentru zbor specificate la OPS 1.1105 pot fi extinse, prin folosirea unui echipaj de cabină majorat, în următoarele condiții:

1. prevederile OPS 1.1105 din anexa III la CEE 3922/91 nu sunt aplicabile;
2. extinderea perioadei de serviciu pentru zbor pentru un membru al echipajului de cabină care are asigurată posibilitatea odihnei în timpul zborului se poate face cu jumătate din perioada petrecută la odihnă în timpul zborului, dar nu mai mult de 3 ore;
3. operatorul se obligă să asigure membrilor echipajului de cabină, pe durata părăsirii postului, un număr corespunzător de spații amenajate, astfel încât aceștia să se poată odihni în timpul zborului;
4. în orice moment al desfășurării misiunii de zbor, echipajul de cabină care are atribuțiuni operaționale la bord este cel puțin la nivelul echipajului minim aprobat pentru tipul respectiv de aeronavă;
5. numărul necesar de însoțitori de bord și programul de serviciu și odihnă în timpul zborului se stabilește de către operatorul aerian ținând cont de numărul minim de însoțitori de bord pe tipul respectiv de aeronavă, numărul de strapontine, facilitățile de odihnă în timpul zborului în spațiile special amenajate, specificul operării etc.

**CAPITOLUL 17**

**Perioadă de rezervă,**

**în acord cu OPS 1.1125 punctul 2.1**

**17.1. Rezerva la aeroport**

17.1.2. Atunci când serviciul de rezervă se efectuează la aeroport și este urmat de o perioadă de serviciu pentru zbor, 50% din perioada de rezervă efectiv consumată se consideră perioadă de serviciu pentru zbor; perioada de serviciu pentru zbor totală rezultată va fi luată în calcul la stabilirea timpului de odihnă.

17.1.3. În situația când perioada de rezervă la aeroport nu este urmată de efectuarea unei misiuni de zbor, aceasta se consideră timp de serviciu și trebuie urmată de o perioadă de odihnă, conform OPS 1.1110, înainte de efectuarea unei alte misiuni de zbor.

**17.2. Alte forme de rezervă (inclusiv rezervă la hotel)**

17.2.1. Perioada de rezervă trebuie să fie planificată și notificată în avans de către operator.

17.2.2. Începutul și sfârșitul perioadei de rezervă trebuie să fie definite și notificate în avans de către operator.

17.2.3. Timpul maxim al oricărei perioade de rezervă trebuie să fie stabilit de către operator, în condițiile respectării limitărilor de timp de serviciu, perioadă de serviciu pentru zbor și timp de odihnă.

17.2.4. Perioada de rezervă acasă/ la hotel/ la reședință

17.2.4.2. Atunci când serviciul de rezervă este efectuat acasă/ la hotel/ la reședință și este urmat de un perioadă de serviciu pentru zbor, timpul de rezervă efectiv consumat este considerat în întregime timp de serviciu; timpul de rezervă efectiv consumat plus perioada de serviciu pentru zbor nu trebuie să depășească 20 de ore din care perioada de serviciu pentru zbor nu poate să depășească 13 ore.

17.2.4.3. Atunci când serviciul de rezervă nu este efectuat la aeroport și nu este urmat de un perioadă de serviciu pentru zbor, 50% din timpul de rezervă se socotește timp de serviciu.

**ANEXA A**

**la RACR-LTMO**

**RAPORT**

**de utilizare a competențelor comandantului**

**- extinderi ale timpului de serviciu pentru zbor -**

Partea A

|  |  |  |
| --- | --- | --- |
|  |  |  |
|  | Operatorul: | Tipul aeronavei: |
|  | Zborul: | Comandant: |
|  | Data: |  |

Partea B

Detalii asupra zborului

|  |  |  |  |  |
| --- | --- | --- | --- | --- |
|  |  |  |  |  |
|  | 2. | Odihnă asigurată timp de 8 ore în intervalul 22:00 - 8:00 ora locală | Da/Nu | |
|  | 3. | Perioada de odihnă anterioară (minim egal cu durata perioadei de serviciu pentru zbor anterior) | Ore | Minute |
|  | 4. | Perioada de serviciu pentru zbor permisă conform cap. 3 din RACR-LTMO |  |  |
|  | 5. | Serviciu întrerupt: |  |  |
|  | 6. | Timpul petrecut în afara cabinei de echipaj de către un membru al echipajului de conducere majorat | scaun cușetă |  |
|  | 6\*) Valoarea perioadei de serviciu pentru zbor extins. | |  |  |

**\*)** Nu este permisă extinderea timpului de serviciu pentru zbor simultan cu majorarea acestuia.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  | Detaliile voiajului | | | | | | |
|  | Program (plan) | | | | Real | | |
|  |  | Locație | UTC | Ora locală |  | UTC | Ora locală |
|  | Începutul serviciului |  |  |  | Serviciul a început |  |  |
|  | Plecare |  |  |  | Plecare |  |  |
|  | Sosire |  |  |  | Sosire |  |  |
|  | Plecare |  |  |  | Plecare |  |  |
|  | Sosire |  |  |  | Sosire |  |  |
|  | Plecare |  |  |  | Plecare |  |  |
|  | Sosire |  |  |  | Sosire |  |  |
|  | Plecare |  |  |  | Plecare |  |  |
|  | Sosire |  |  |  | Sosire |  |  |
|  | Terminarea serviciului |  |  |  | Terminarea serviciului |  |  |
|  |  |  |  |  | Perioada de serviciu pentru zbor real |  |  |

Exercitarea competențelor comandantului ......... ore ........... minute

Maximum de ore de zbor permise .......................... în 28 de zile/1 an. Ore realizate ........... .

Partea C

Raportul comandantului

Semnătura comandantului

Data ..................

|  |  |
| --- | --- |
|  |  |
|  | Observațiile operatorului/Măsuri luate: |

|  |  |
| --- | --- |
|  |  |
|  |  |

|  |  |
| --- | --- |
|  |  |
|  | Director pentru operațiuni zbor al operatorului |

Numele ................

Semnătura .............

Data ..................

Înaintat la AACR

la data: .........................................................

**ANEXA B**

**la RACR-LTMO**

**RAPORT**

**de utilizare a competențelor comandantului**

**- reducerea timpului de odihnă -**

**Notă:** Toți timpii vor fi menționați ca grupuri de 6 cifre dată/timp, exprimați în UTC și ora locală.

Partea A

|  |  |  |
| --- | --- | --- |
|  |  |  |
|  | Operatorul: | Tipul aeronavei: |
|  | Zborul: | Comandant: |
|  | Data: |  |

Partea B

|  |  |  |
| --- | --- | --- |
|  |  |  |
|  | Ultimul serviciu pentru zbor a început la: | UTC/Local |
|  | Ultimul serviciu pentru zbor s-a terminat la: | UTC/Local |
|  | Odihna necesară conform RACR-LTM | Ore |
|  | Următoarea disponibilitate calculată | UTC/Local |
|  | Începerea următorului serviciu pentru zbor: | UTC/Local |
|  | Odihna redusă cu: | Ore |
|  | Echipajul afectat: |  |

Semnătura comandantului

……………………………..

Data ..................

|  |  |
| --- | --- |
|  |  |
|  | Observațiile operatorului/măsuri luate: |

|  |  |
| --- | --- |
|  |  |
|  |  |

|  |  |
| --- | --- |
|  |  |
|  | Director pentru operațiuni zbor al operatorului |

Numele ................

Semnătura .............

Data ..................

Înaintat la AACR

la data: .........................................................